## Pravilnik o postupku homologacije traktora za poljoprivredu i šumarstvo s obzirom na putnička sjedala TPV 308 (izdanje 00)

### NN 100/2007 (3.10.2007.), Pravilnik o postupku homologacije traktora za poljoprivredu i šumarstvo s obzirom na putnička sjedala TPV 308 (izdanje 00)

# DRŽAVNI ZAVOD ZA MJERITELJSTVO

**2963**

Na temelju članka 275. stavak 3. Zakona o sigurnosti prometa na cestama
(»Narodne novine« br. 105/04) ravnatelj Državnog zavoda za mjeriteljstvo donosi

## PRAVILNIK

### O POSTUPKU HOMOLOGACIJE TRAKTORA ZA POLJOPRIVREDU I ŠUMARSTVO S OBZIROM NA PUTNIČKA SJEDALA TPV 308 (IZDANJE 00)(\*)

Članak 1.

Ovim se Pravilnikom uređuje postupak homologacije vozila za poljoprivredu i
šumarstvo kategorija T1, T3 i T4 (1) s obzirom na putnička sjedala.

Članak 2.

Tehnički zahtjevi u postupku homologacije navedeni su u Prilogu koji čini
sastavni dio ovoga Pravilnika, a postupak u člancima 8. – 10. Pravilnika o
homologaciji tipa traktora za poljoprivredu i šumarstvo.

Članak 3.

Tijelo nadležno za homologaciju traktora u smislu odredaba ovoga Pravilnika je
Državni zavod za mjeriteljstvo (u daljnjemu tekstu: Zavod).

Članak 4.

Zavod će dodijeliti certifikat o homologaciji tipu traktora s obzirom na
putnička sjedala, ako taj tip traktora zadovoljava zahtjeve iz Priloga.

Članak 5.

Novi traktori s obzirom na putnička sjedala mogu se homologirati, uvoziti i
stavljati na tržište ako zadovoljavaju zahtjeve ovoga Pravilnika i njegovoga
Priloga.

Članak 6.

Zavod može ovlastiti pravnu ili fizičku osobu za obavljanje poslova tehničke
službe ako ta osoba ispunjava sljedeće uvjete:
– da zadovoljava zahtjeve norme HRN EN ISO/IEC 17025 za osposobljenost ispitnih
laboratorija za područje ispitivanja prema zahtjevima ovoga Pravilnika
– da može dokazati poznavanje metoda i postupaka ispitivanja danih u Prilogu II.
i IV.
– da ima najmanje jednoga djelatnika školske spreme VII/1 strojarskog smjera.

Članak 7.

Odredbe članka 5. ovoga Pravilnika primjenjivat će se od 1. listopada 2008.
godine za sve nove traktore koji se prvi put registriraju u Republici Hrvatskoj.

Članak 8.

Ovaj Pravilnik stupa na snagu osmoga dana od njegove objave u »Narodnim
novinama«.

Klasa: 011-02/07-02/17
Urbroj: 558-04/2-07-1-AD
Zagreb, 20. rujna 2007.

Ravnatelj
Državnog zavoda za mjeriteljstvo
**Mirko Vuković, dipl. ing.**, v. r.

\_\_\_\_\_\_\_\_
(\*) Pravilnik preuzima sadržaj
Direktive Vijeća 76/763/EEZ o usklađivanju zakonodavstva država članica koje se
odnosi na putnička sjedala za traktore na kotačima za poljoprivredu ili
šumarstvo, s uključenim izmjenama i dopunama u direktivama 82/290/EEZ, 97/24/EZ
i 1999/86/EZ.
(1) Definicija vozila i kategorizacija dani su u točki 4. članka 4.
Pravilnika o homologaciji tipa traktora za poljoprivredu i šumarstvo (»Narodne
novine« br. 15/06).

PRILOG

I. OPĆI ZAHTJEVI ZA IZRADU I UGRADBU
1. Svako sjedalo mora biti postavljeno tako da putnik nije ni u kakvoj opasnosti
i ne ometa vožnju traktora.
2. Svako sjedalo mora biti čvrsto pričvršćeno i pravilno postavljeno, u skladu s
tipom traktora, na dio konstrukcije traktora (šasije, zaštitne konstrukcije pri
prevrtanju, platforme, itd).
3. Navedeni dio konstrukcije traktora treba biti dovoljno čvrst da nosi
opterećeno putničko sjedalo.
II. POSEBNI ZAHTJEVI ZA IZRADU
1. Svako sjedalo mora biti širine najmanje 400 mm i dubine najmanje 300 mm.
2. Svako sjedalo mora biti opremljeno naslonom visine ne manje od 200 mm i ne
veće od 250 mm i koji uključuje bočne oslonce. Prethodno navedene dimenzije ne
primjenjuju se ako je iza putnika zatvorena pregrada. Jastuk sjedala treba biti
podstavljen ili elastičan.
3. Za stopala putnika mora biti predviđen podesan oslonac.
4. Iznad površine putničkog sjedala mora biti slobodan prostor visine od
najmanje 920 mm. Međutim, ako traktor zadovoljava zahtjeve s obzirom na zaštitu
vozača i sjedalo, ali njegova konstrukcija ne omogućava navedeni slobodni
prostor za putnika, visina slobodnog prostora se može smanjiti na 800 mm uz
uvjet da je neposredno iznad putnika predviđena odgovarajuća podstava u razini
krova.
Gornji dio slobodnog prostora nad putnikom smije biti ograničen samo straga s
polumjerom koji ne prelazi 300 mm (vidjeti priloženi crtež). Vertikalni slobodni
prostor je vertikalni otvoreni prostor između prednjeg ruba sjedala i krova
traktora.
5. Putničko sjedalo ne smije povećavati ukupnu širinu traktora.

DODATAK

![](dodatni/378460.gif)

Pravilnik, NN 100/2007-2963
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)